Willelmus, Dei gratia Senonensis archiepiscopus, apostolice sedis legatus, omnibus ad quos littere iste pervenerint in Domino salutem. Noverit universitas vestra quod abbas Arraudus et monachi sancti Benedicti dilecto clerico nostro Acioni, cui ad preces nostras ecclesiam de Villers, que in ipsorum fundo sita est et ad eorum spectat representationem, concesserant; ad nostram iterum petitionem indulserunt ut quandiu viveret, in predicta ecclesia sub annuo censu inde sibi reddendo constitueret capellanum, ita tamen quod capellanus, per dictum Acionem ipsis monachis presentatus, per eos nobis representaretur. Nos vero predictis monachis indulsimus ut, Acione decedente, quandiu capellanus ab eo institutus viveret censum solitum eis reddere teneretur, et post mortem illius capellani ad representationem ipsorum nullo mediante rediret. Quod ut ratum et inconcussum permaneat sigilli nostri autoritate cum presentis scripti testimonio corroboravimus.